**Mário Radačovský** (\* 29. september 1971, Partizánske) je slovenský tanečník a choreograf. V súčasnosti umelecký šéf Baletu Národného divadla Brno.

Životopis
---------

### Začiatky kariéry

Absolvoval Tanečné konzervatórium Evy Jaczovej v Bratislave, po absolvovaní získal angažmá v Balete SND. Nastúpil v roku 1989. V roku 1990 vyhral Československú baletnú súťaž v kategórii A. Onedlho sa v SND stal sólistom. Účinkoval v baletoch ako *Rómeo a Júlia*, *Carmen*, *Giselle* a *Dáma s kaméliami*. V roku 1992 dostal ponuku od Nederlands Dans Theater, ale ešte predtým pol roka pôsobil ako sólista Baletu NdB. V Nederlands Dans Theater tancoval sedem rokov pod vedením Jiřího Kyliána ako prvý Stredoeurópan. Zúčastnil sa aj viacerých turné súboru. V roku 1999 sa stal prvým sólistom Les Grands Ballets v Montréali. Stvárnil tu hlavné postavy baletov *Giselle*, *Luskáčik*, *Labutie jazero*, *Poľná omša*, *Concerto Barocco* či *Piková dáma*. Začal tu aj prvý krát choreograficky tvoriť, jeho prvým dielom bola miniatúra *The Letter*. V ten istý rok vytvoril aj *Inspiration* a v roku 2004 *Train Station*.

### Opäť v Slovenskom národnom divadle

V roku 2000 sa vrátil do SND ako hosťujúci sólista. Predstavil sa v úlohe Alberta v balete *Giselle*. V roku 2005 bol choreografom baletu *Zmena*. Na miesto riaditeľa Baletu SND nastúpil 17. októbra 2006. V sezóne 2006/2007 priniesol balet inšpirovaný príbehom umelca Andyho Warhola. V máji 2008 pripravil v spolupráci s Jiřím Kyliánom a Lukášom Timulákom tretí premiérový večer sezóny kde uviedol svoj balet inšpirovaný udalosťami roku 1968. Po balete *Warhol* premiéroval aj *68*. V roku 2009 pripravil druhý celovečerný balet v SND  *Everest* s hudbou Pavla Hammela. 21. mája 2010 ho generálny riaditeľ SND Ondrej Šoth odvolal z funkcie riaditeľa Baletu SND.

### Ďalšia tvorba a pôsobenie

V júni roku 2010 založil vlastný súbor, Balet Bratislava, zaoberajúci sa neoklasickým baletom. Súbor viedol až do jeho zániku v roku 2013. V apríli 2012 s jeho účasťou vznikol Tanečný súbor Divadla Nová Scéna. V Balete Bratislava vytvoril diela *Monos* (2o12), *Queen* (2013) a muzikál *Mata Hari* (2013). Pre Národné operetné divadlo v Rumunsku vytvoril balet *María de Buenos Aires* a pre Grand Rapids Ballet Company v Michigane diela *Romeo and Juliet* (2011) a *Black and White* (2012).

### V Brne

1. novembra 2013 sa riaditeľom Národného divadla Brno stal Martin Glaser, ktorý Radačovského uviedol do funkcie umeleckého šéfa baletného súboru NdB. Už v roku 2012 tu však Radačovský uviedol svoj balet *Osudové lásky*. *Black and White* je súčasťou reportoáru NdB.

25. novembra 2017 mal na Brnenskom výstavisku premiéru balet *West Side Story*. Na hudbu Leonarda Bernsteina novú choreografiu vytvoril Mário Radačovský.

V roku 2015 získal bakalársky titul z choreografie na Hudobnej a tanečnej fakulte Akadémie muzických umení v Prahe. V štúdiu pokračuje.

Osobný život
------------

Vo veku 27 rokov prekonal onkologické ochorenie a v roku 2008 založil tradíciu baletných gala na podporu liečby tohto ochorenia. V septembri 2015 sa oženil s bývalou sólistkou Baletu SND Klaudiou Bittererovou.

Referencie
----------

1. 1 2 3 4 5 6 7 8 9 10 11 12 13  TASR. Choreograf a tanečník Mário Radačovský bude mať 45 rokov. *teraz.sk* (Bratislava: TASR), 2016-09-29. Dostupné online [cit. 2018-01-01]. Archivované 2018-01-02 z originálu.
2. 1 2 3 4 5 6 7 8 9 10  JANA, Žáková. *Mário Radačovský* [online]. Národní divadlo Brno, [cit. 2018-01-01]. Dostupné online.
3. 1 2   *Mário Radačovský: Chci z brněnského baletu udělat číslo jedna nejen v ČR* [online]. Český rozhlas, 2013-11-25, [cit. 2018-01-01]. Dostupné online.
4. ↑   *Artistic director* [online]. Balet Bratislava, [cit. 2018-01-01]. Dostupné online. Archivované 2018-01-02 z originálu.
5. ↑  VANĚK, Vítek. *Black and White, Národní divadlo Brno* [online]. Národní divadlo Brno, [cit. 2018-01-01]. Dostupné online.
6. ↑   *Brněnský balet se přestěhoval na výstaviště, West Side Story lidé sledovali ze dvou tribun* [online]. Economia, a.s, 2017-11-26, [cit. 2018-01-01]. Dostupné online.
7. ↑   *West Side Story ušitá výstavišti na míru* [online]. Mesto Brno, [cit. 2018-01-01]. Dostupné online.

Externé odkazy
--------------

* Rozhovor pre Český rozhlas

Autoritné údaje: * ISNI: 0000 0000 7238 7882
* NK ČR: mzk2009539490
* SNK: 152742
* VIAF: 101585648